[pic] | KOMMISSIONEN FOR DE EUROPÆISKE FÆLLESSKABER |

Bruxelles, 29.7.2005

SEK(2005) 1042 endelig

BERETNING FRA KOMMISSIONEN TIL EUROPA-PARLAMENTET OG RÅDET

om udgifterne for EUGFL, Garantisektionen Alarmsystemet nr. 6/2005

INDHOLDSFORTEGNELSE

1. INDLEDNING 3

2. BEMÆRKNINGER ANGÅENDE GENNEMFØRELSEN AF 2005-BUDGETTET 3

3. KONKLUSION 5

INDLEDNING

I bilag 1 vises den faktiske budgetgennemførelse i perioden 16. oktober 2004 til 30. april 2005 sammenholdt med udgiftsprofilen på grundlag af den indikator, der blev fastlagt i henhold til bestemmelserne i Rådets forordning (EF) nr. 2040/2000 af 26. september 2000 om budgetdisciplin[1].

BEMÆRKNINGER ANGÅENDE GENNEMFØRELSEN AF 2005-BUDGETTET

Nedenfor følger korte bemærkninger angående de vigtigste forskelle mellem den faktiske gennemførelse og det gennemførelsesniveau, der fremgår af indikatoren for de forskellige sektorer i 2005-budgettet (NB: i parentes vises det aktuelle overforbrug (+) eller underforbrug (–)).

Valutafaktorer

Dollarens vekselkurs over for euroen

Udgifterne, der er påløbet i den førnævnte periode, er fastsat under hensyntagen til udviklingen i dollarens vekselkurs over for euroen. For en væsentlig del af eksportrestitutionerne for landbrugsprodukter, især korn og sukker, og for nogle former for hjemmemarkedsstøtte såsom bomuldsstøtten påvirkes udgifterne af dollarens vekselkurs over for euroen.

Budgettet, som budgetmyndigheden vedtog, byggede på de bevillinger, der blev anmodet om i FBF for 2005, som blev opstillet på grundlag af en gennemsnitskurs på 1 EUR = 1,25 USD. Det skal bemærkes, at gennemsnitskursen i perioden 1. august 2004 til 30. april 2005 var ca. 1 EUR = 1,28 USD, dvs. omkring 2 % højere end den kurs, som blev anvendt ved opstillingen af FBF for 2005.

Underudgiftsområde 1a – Markedsfaktorer

Markedsforanstaltninger for korn (+22,9 mio. EUR)

Denne måneds gennemførelsesniveau tyder på et beskedent overforbrug på kun 23,0 mio. EUR i forhold til indikatorens niveau. Kommissionen forventer, at denne forskel mellem indikatoren og gennemførelsen af denne foranstaltning vil vedblive med at vokse, og der forventes et betydeligt overforbrug af denne sektors bevillinger som følge af de øgede kornmængder, der indgår på offentligt lager efter den meget gode kornhøst i 2004/05.

Direkte betalinger for markafgrøder (+336,0 mio. EUR)

Efter Kommissionens opfattelse svarer det aktuelle overforbrug af denne sektors bevillinger set i forhold til indikatorens niveau ikke til den sandsynlige tendens på årsbasis. Efter en undersøgelse af medlemsstaternes forventede betalinger baseret på deres indberetninger af de parametre, der ligger til grund for gennemførelsen af denne ordning, forventer Kommissionen, at der ved udgangen af regnskabsåret vil være tale om et lavere overforbrug af de disponible bevillinger.

Fødevareprogrammer (+99,1 mio. EUR)

Som nævnt i den foregående beretning ventes overforbruget af bevillinger i denne periode at være kortvarigt og at være udlignet ved udgangen af regnskabsåret.

Sukker (–199,7 mio. EUR)

Sektorens aktuelle underforbrug i forhold til indikatorens niveau skyldes en opbremsning af eksportrestitutionsbetalingernes tempo sammenholdt med tempoet i de foregående regnskabsår. Virkningen af de betydelige sukkermængder, der indgår på offentligt lager, er endnu ikke slået igennem på udgifterne i denne sektor.

Spindplanter (+97,7 mio. EUR)

Kommissionen har truffet sin afgørelse om den endelige støttesats for bomuld. De deraf følgende udgifter til bomuld vil være rundt regnet 67,0 mio. EUR højere end det beløb, der blev fastsat til denne foranstaltning i 2005-budgettet.

Direkte støtte af horisontal art (+51,7 mio. EUR)

Overforbruget af bevillinger til den generelle arealbetalingsordning (SAPS), der omfatter otte af de ti nye medlemsstater, skyldes effekten af dobbeltkursen, som opstår i forbindelse med støtteudbetalingen i national valuta fra de medlemsstater, som ikke deltager i den fælles valuta.

Mælk og mejeriprodukter (–319,1 mio. EUR)

Kommissionen anerkender den tendens til underforbrug, som indikatoren har vist for denne sektor siden februar, og efter dens opfattelse vil denne situation ikke ændres frem til udgangen af regnskabsåret og vil endog kunne fordobles, hvis de nuværende gunstige interne og eksterne markedsforhold varer ved. Som følge af disse forhold har Kommissionen kunnet nedsætte niveauet for eksportrestitutionerne og hjemmemarkedsstøtten til de forskellige produkter i denne sektor.

Oksekød (–30,4 mio. EUR)

På nuværende tidspunkt peger indikatoren på et underforbrug, som Kommissionen anser for midlertidigt. På grundlag af de foreliggende data, og hvis medlemsstaterne betaler alle dyrepræmier for 2004, vil der ved udgangen af regnskabsåret være tale om et overforbrug af denne sektors bevillinger.

Regnskabsafslutning (–500,0 mio. EUR)

Under procedure n for kontrol af overensstemmelse med EF-forskrifterne omfattede budgettet tilbagebetalinger (claw-backs) på –330,0 mio. EUR. Selv om Kommissionen endnu ikke formelt har truffet alle de foreslåede beslutninger om regnskabsafslutning, forventes det i øjeblikket, at disse beslutninger vil andrage rundt regnet –500,0 mio. EUR, hvorved de tilbagebetalte beløb ved udgangen af regnskabsåret vil være forhøjet med ca. –170,0 mio. EUR.

Underudgiftsområde 1b – Udvikling af landdistrikter (+56,3 mio. EUR)

Bevillingerne til udvikling af landdistrikter (EU-15) og til overgangsinstrumentet til fordel for de nye medlemsstater blev fastsat til loftet for dette underudgiftsområde. Alle forpligtelser for overgangsinstrumentet var indgået i april 2005. Det nuværende overforbrug er midlertidigt, og det lægger beslag på bevillingerne til udvikling af landdistrikter under EUGFL, Garantisektionen. Da disse bevillinger er fastsat til loftet, kan der ikke blive tale om et overforbrug af bevillinger under dette underudgiftsområde ved udgangen af regnskabsåret.

KONKLUSION

For underudgiftsområde 1a er bevillingsforbruget vedrørende medlemsstaternes udgifter fra den 16. oktober 2004 til den 30. april 2005 nået op på 34 985,0 mio. EUR, dvs. 81,7 % af de disponible bevillinger. For denne periode er overforbruget af budgettets bevillinger set i forhold til indikatoren opgjort til ca. 24,0 mio. EUR. Dette skyldes især sektoren for vegetabilske produkter, medens sektoren for animalske produkter havde et underforbrug af budgettets bevillinger. På nuværende tidspunkt forventer Kommissionen, at den aktuelle trend for indikatoren for såvel sektoren for vegetabilske produkter (overforbrug af bevillinger) som sektoren for animalske produkter (underforbrug af bevillinger) vil fortsætte til udgangen af regnskabsåret.

For underudgiftsområde 1b er bevillingsforbruget vedrørende medlemsstaternes udgifter fra den 16. oktober 2004 til den 30. april 2005 nået op på 3 291,8 mio. EUR, dvs. 48,1 % af de disponible bevillinger. På nuværende tidspunkt forventer Kommissionen, at bevillingerne til denne sektor vil blive brugt som foreslået i 2005-budgettet.

[pic]

[1] EFT L 244 af 29.9.2000, s. 27.